孝治章第八

《孝经》 · 孔子

子曰："昔者明王之以孝治天下也，不敢遗小国之臣，而况于公、侯、伯、子、男乎？故得万国之欢心，以事其先王。"

"治国者，不敢侮于鳏寡，而况于士民乎？故得百姓之欢心，以事其先君。"

"治家者，不敢侮于臣妾，而况于妻子乎？故得人之欢心，以事其亲。"

"夫然，故生则亲安之，祭则鬼享之。是以天下和平，灾害不生，祸乱不作。故明王之以孝治天下也如此。"

《诗》云："有觉德行，四国顺之。"